For et par år siden besluttede udbyderen af betalingsløsninger, Nets, at et af landets absolut mest kendte varemærker, Dankortet, skulle have et nyt og mere 'dynamisk' logo.

Man ændrede rammen fra sort til grå, formen fra firkant til oval og man fjernede den lodrette del af K’et, så det hele fik et mere trendy og strømlinet udtryk.

En 'ommer'

Men grafiske eksperter kritiserede det i skarpe vendinger og kaldte det nye logo kikset, håbløst, en prut, en ommer, disharmonisk - og så videre.

Alligevel er det siden blevet klistret op i en del butiksruder landet over ligesom mange net-butikker bruger det nye kendetegn, som erstatter det 35 år gamle velkendte logo.

Nets i problemer

Men Nets har et problem, som er langt større end det at nogle ikke bryder sig om det nye logo:

Myndighederne vil ikke godkende det, for de grafikere som har tegnet det nye logo har lavet det på en måde, hvor det er 'for langt fra det gamle.'

Se også: Mærsk i 'stjernekrig': Mini-firma kræver milliard-arving i retten

Sagen er den, at Nets har ansøgt om at få logoet registreret under samme varemærke-registrering som det gamle Dankort-logo, som første gang blev registreret i 1982.

Nyt logo

Men den ansøgning har Patent- og Varemærkestyrelsen afvist, fordi man mener, at der er tale om et helt nyt logo - og ikke en 'opfriskning' af det gamle.

Se også: Hidsig benzin-krig: OK sagsøger Circle K

Det nye logo har ikke den ’identitet’ som det gamle havde, mener man.

Helhedsindtrykket er ændret, vurderer man.

Det nye logo mangler ’kontinuitet’ til det gamle logo – og man kan ikke i tilstrækkelig grad genkende det gamle logo i det nye, lyder vurderingen.

Sårbarhed

Dermed risikerer Nets at skulle starte helt fra ’scratch’ med at registrere et nyt Dankort-varemærke. Man risikerer kort sagt at miste den værdi, som det gamle varemærket har oparbejdet i 35 år.

Og det har en lang række ulemper at skulle begynde forfra.

Eksempelvis kan andre erhvervsdrivende påstå, at det nye Dankort-logo krænker deres logo.

- Man står bedre rent juridisk, hvis man har en varemærkeret fra 1982 frem for en registrering fra 2017. Især nye varemærker er sårbare, da andre erhvervsdrivende kan forsøge at få ansøgningen afvist eller registreringen ophævet, forklarer Jakob Heebøll, advokat hos Bech-Bruun, som fører sagen for Nets.

Forgæves kamp

Så Nets har brugt formuer i advokatsalærer på at forsøge at overbevise Patent- og Varemærkestyrelsen om at logoet blot er en mindre grafisk opdatering af det oprindelige.

Men forgæves.

Det såkaldte ’Ankenævnet for Patenter og Varemærker' har givet styrelsen ret i, at det nye er fra langt fra det gamle.

Så nu har Nets sagsøgt ankenævnet ved Sø- og Handelsretten med påstand om, at myndighederne skal anerkende, at det nye logo blot er et redesign af de gamle.

Se også: Thorben raser: Betalte 312 kr. for 15 sekunders NemID-support

Nets kan ikke oplyse, om man gå tilbage til det gamle logo, hvis man også taber retssagen. Der falder dom i slutningen af marts.

- Vi har endnu ikke taget stilling til, hvad de vil gøre i det tilfælde, at Sø- og Handelsretten giver Ankenævnet medhold, skriver Jakob Heebøll i et skriftligt svar til Ekstra Bladet.

Læs hele hans svar under afstemningerne.